נרקיס, שלאחרונה לא ניתן לפספס אותה לאחר שכבשה את מצעדי הפזמונים בכל תחנות הרדיו עם להיטיה "אל תעזוב" ו-"שדות", פתחה את יומו הרביעי של מדיטרנה במונארט ועלתה על הבמה בשמלה מוזהבת כיאה לנסיכה.
עם קול נקי ועמוק כבשה את הקהל שמילא את האולם בביצועים מרגשים וחומרים מתוך אלבום הבכורה, כשבין שיר לשיר סיפרה על המעבר האישי שלה מהודו להודו לה', על שכבר בצעירותה בשירות הצבאי חיפשה את דרכה בתל אביב ובטיולים בעולם, והיו אף ימים שחשבה שהמוזיקה חלפה ממנה אך עם השנים זה בער בה ויחד עם הגיטרה שלה התחילה לכתוב שירים וכך חזרה בה השירה.
הערב עדיין רוקדים!
הפקה מחודשת של היצירה אשר בישרה את הקמת תיאטרון יפו, במופע בכורה בפסטיבל מדיטרנה לרגל חגיגות 20 שנה. מופע תיאטרון, תנועה וריקוד המתרחש באולם ריקודים יפואי מתחילת המאה העשרים ועד ימינו. להקת אמנים, בשילוב מוזיקה, שירים, להיטים וריקודים מכל הזמנים, מגלמת את האורחים הקבועים ואת האהבות והיריבויות שביניהם.
המופע נפתח כשכולם במעגל אחד גדול ובמשך דקות ספורות הם הסתובבו סביב בשקט מופתי, כמו נכנסו למכונת זמן ונחתו ב- 1919, לבושים בהתאם לתקופת השלטון הטורקי, כשסופי צדקה היפה לבושה בבגד כסוף וקשת נוצה על הראש כיאה לשנות ה-20 שבפתח.
הבמה עוצבה בתפאורה כשהעלילה התרחשה בתוך בית קפה שאליו הגיעו דמויות שונות שהציגו את חיי היום יום. המבקרים הקבועים, האורחים בפעם הראשונה והמופע כולו מחווה לריקודים העל זמניים לפי העשורים השונים במאה הקודמת.
על במת המשכן לאמנויות הבמה נערך חיבור הפלמנקו של נגן וזמר הפלמנקו הטובים בעולם – טומטיטו וחוסה מרסה. טומטיטו הספרדי וגיטרת הפלמנקו שלו הם יצירה מלאת אנרגיה בפני עצמה כך שהנגינה שלו מדויקת להפליא וייחודית לו בפירוטכניקה, בליריקה ובקצב. יחד עם חוסה מרסה זמר הפלמנקו נוצר חיבור שלקח את הפלמנקו ואת הקהל המהופנט אל שיאים חדשים.
חוסה מרסה החל בשירה שנשמעה כמו תפילה אינדיאנית לאל הגשם, אפילו הקהל צעק לו בסיום אמן (!). מיד אחרי שירד מהבמה הגיע טומטיטו בחולצה אדומה מנוקדת, שיער ארוך ושופע וגיטרה ספרדית שעליה פרט בתשוקה שמגיעה ללב הקהל שמצידו מרותק לנגינתו.
בקפה תיאטרון, כמו בכל שנה בבית יד לבנים סביב שולחנות משובצים כחול לבן, מאזטים טעימים ובקבוק יין, נהנו האורחים מטברנה אותנטית עם אסי יחיאל. יחיאל עלה לבמה עם כל להיטי הטברנה האהובים והמוכרים כשהקהל הצטרף לשירה במחיאות כפיים. אמנם צלחות לא נשברו כאן אבל מלא כוסות ערק הורמו באוויר.
יום המופעים השופע הסתיים בבר הזרם במופע אל תוך הלילה עם צליל דנין, שהרימה את הקהל על הרגליים בביטים תימנים-אלקטרוניים ושירה מסומפלת.
מה מחכה לכם הערב בפסטיבל?
יריד האוכל של מדיטרנה - בין השעות 18:00-23:00 ברחבת המשכן לאמנויות הבמה עם דוכני אוכל של מיטב המסעדות במנות עד 35 ₪, בר משקאות מבית 'השלומפר' במרכז הרחבה, יריד אמנות, מתחם 'הופ' לקטנטנים ושני מופעי 'שואו קייס' פתוחים לקהל הרחב של עדי אלבחר מהשעה 19:00 ו'בינת אל פאנק' – מהשעה 21:00.
המדיסינמה מזמין אתכם להגיע ל'הוט סינמה' בקניון 'סימול' ולהנות מהקרנות הסרטים 'אישה של בית' (ומפגש עם הבימאית) בשעה 19:00 באולם 5 והסרט 'עד שהציפורים ישובו' בשעה 19:00 באולם 4 (כרטיס לקולנוע ב- 10 ₪ בלבד לכל מי שרכש כרטיס לאחד ממופעי הפסטיבל).
ו...ממשיכים אל תוך הלילה ב'מדינייט' - הרכב 'מאמא סוטרה' בבר ה'זה' בחוף הקשתות בשעה 23:00- הכניסה חופשית.